
Gjykata Kushtetuese e Republikës së Shqipërise, e përbërë nga:

Rustem Gjata		Kryetar	i 	Gjykatës Kushtetuese
Manol Konomi		Anëtar 	i 	Gjykatës Kushtetuese
Hilmi Dakli		Anëtar 	i 	Gjykatës Kushtetuese
Veli Budo		Anëtar 	i 	Gjykatës Kushtetuese
Thimjo Kondi		Anëtar 	i 	Gjykatës Kushtetuese
Ylvi Myrtja		Anëtar 	i 	Gjykatës Kushtetuese
Natasha Sheshi		Anëtare i 	Gjykatës Kushtetuese
Franc Jakova		Anëtar 	i 	Gjykatës Kushtetuese

Me sekretare Drita Filto, më datat 4 dhe 9 shtator 1992, shqyrtoi në seancë gjygjësore me dyer të hapura çështjen nr.9 që i përket:
KËRKUESE: Kryesia e Partisë Komuniste të Shqipërisë, e përfaqsuar nga zotërinjtë Hysni Milloshi, Selfo Kuka, Hekuran Osmani, Ndue Gjini, Preng Çuni, Sami Meta dhe Preng Lleshi, me autorizim.

OBJEKTI I KËRKESËS:

1. Deklarimi antikushtetues i ligjit nr.7591, datë 16.7.1992, për ndryshimin e përmbajtjes së gërmës "b" të nenit 6 të ligjit "Për Partitë Politike"
2. Anulimin e urdhërit nr.43/2, datë 17.7.1992, të Ministrit të Drejtësisë për nxjerrjen jashtë ligjit të Partisë Komuniste të Shqipërisë.

GJYKATA KUSHTETUESE,

Pasi dëgjoi relacionin përkatës,

VËREN:

Me ligjin nr.7591, datë 16.7.1992, të shpallur nga Presidenti i Republikës me Dekretin nr.251, datë 17.7.1992, gërma "b" e nenit 6 të ligjit nr.7502, datë 25.7.1991 "Për Partitë Politike", në të cilin përcaktohen rastet kur nuk lejohet krijimi ose ndalohet veprimtaria e partive politike, është ndryshuar si vijon: "Kur qëllimet e veprimtaria e saj kanë karakter antikombëtar, shovinist, racist, totalitarist, fashist, stalinist, enveristo-komunist dhe marksist-leninist".
Ministri i Drejtësisë me urdhërin nr.43/2, datë 17.7.1992, ka urdhëruar: "Nxjerrjen jashtë ligjit të Partisë Komuniste të Shqipërisë si dhe çregjistrimin e saj, ndalimin e veprimtarisë së organeve dhe organizatave komuniste".
Kryesia e Partisë Komuniste të Shqipërisë, ka kërkuar nga Gjykata Kushtetuese:
1. Të deklarohet antikushtetuese përmbajtja e gërmës "b" të nenit 6 sepse:
a) në Dispozitat Kryesore Kushtetuese lejohet pluralizmi partiak pa u vënë ndonjë kufizim për parti të veçanta, pra nuk mund të vihen kufizime me ligj;
b) ndryshimet që i janë bërë kësaj dispozite duke u shtuar fjalët : "stalinist, enveristo-komunist dhe marksist-leninist", janë bërë me qëllim për të nxjerrë jashtë ligjit Partinë Komuniste të Shqipërisë;
2. Anullimin e Urdhërit të Ministrit të Drejtësisë për mxjerrjen jashtë ligjit të Partisë Komuniste të Shqipërisë, meqënëse ajo është një parti e re me program demokratik dhe nuk i ka karakteristikat që përshkruhen në gërmën "b" të nenit 6.
Lidhur me kërkesën e parë, Gjykata çmon se në Dispozitat Kryesore Kushtetuese sanksionohet parimi i pluralizmit partiak. Në paragrafin e dytë të nenit 6 të këtyre Dispozitave thuhet se: "Partitë politike dhe organizatat e tjera, krijohen dhe ushtrojnë veprimtarinë e tyre në përputhje me ligjin".
Moslejimi me ligj i krijimit dhe veprimtarisë së partive politike, kur qëllimet dhe veprimtaria e tyre kanë karakter antikombëtar, enveristo-komunist, marksist-leninist etj, nuk vjen në kundërshtim me parimin e pluralizmit partiak. Sipas “Dispozitave kryesore kushtetuese”, Republika e Shqipërisë është shtet juridik dhe demokratik. Nga kjo del që qëllimet dhe veprimtaria e partive politike duhet të zhvillohen vetëm mbi parime demokratike. Nuk mund të lejohet veprimtaria e partive politike që kanë në themel parime antidemokratike si rrëzimin me dhunë të rendit kushtetues, hapjen dhe kufizimin e lirive demokratike të shtetasve, diktaturën e proletariatit, luftën e klasave etj.
Ndërsa kërkesa për anullimin e Urdhërit të Ministrit të Drejtësisë për nxjerrjen jashtë ligjit të Partisë Komuniste të Shqipërisë nuk hyn në juridiksionin e Gjykatës Kushtetuese.
Sipas nenit 13 të ligjit nr.7502, datë 25.7.1991 "Për Partitë Politike", "kundër aktit të Ministrit të Drejtësisë, që refuzon kërkesën për formimin e një partie, që ndalon vazhdimin e veprimtarisë së saj ose që nuk pranon kërkesën për ndryshime në program, statut dhe në emërtimin e partisë, mund të bëhet ankim brenda 15 ditëve nga dita e njoftimit në Gjykatën e Lartë, e cila brenda 15 ditëve merr vendim të formës së prerë".
Me ndryshimet që janë bërë në sistemin e organeve gjyqësore, Gjykatës së Kasacionit i janë lënë të gjitha kompetencat që ka patur Gjykata e Lartë, me përjashtim të atyre që janë ndryshuar shprehimisht me ligj.

PËR KËTO ARSYE,

Gjykata Kushtetuese, duke u bazuar në pikën 2 të nenit 24 të ligjit nr.7561, datë 29.4.1992,

VENDOSI:

Rrëzimin e kërkesës për deklarimin antikushtetues të ligjit nr.7591, datë 16.7.1992.
Të deklarojë jashtë kompetencave të saj shqyrtimin e kërkesës për anulimin e urdhërit të Ministrit të Drejtësisë nr.43/2, datë 17.7.1992.
Ky vendim është përfundimtar dhe i formës së prerë.
Ky vendim hyn në fuqi me botimin e tij në "Fletoren Zyrtare".
Tiranë, më 16.9.1992



